РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/176-23

4. септембар 2023. године

Б е о г р а д

ЗАПИСНИК

31. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 4. СЕПТЕМБРА 2023. ГОДИНЕ

Седница је почела у 14,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Мирослав Кондић, Светлана Милијић, Никола Радосављевић, Александра Томић, Тијана Давидовац, Владимир Обрадовић, Ненад Митровић, Бојана Букумировић, Драган М. Марковић и Розалија Екрес.

Седници су присуствовали заменици чланова Одбора: Снежана Пауновић (заменик Душана Бајатовића), Зоран Стојановић (заменик Верољуба Стевановића), Ђорђе Станковић (заменик Мирослава Алексића) и Миодраг Гавриловић (заменик Ненада Митровића).

Члан Одбора Војислав Вујић приступио је седници у току гласања за предлог да се обави заједнички начелни и јединствени претрес о тачкама 1. до 3. дневног реда.

Седници није присуствовао члан Одбора Небојша Зеленовић, нити његов заменик.

Седници је присуствовао и народни посланик Дејан Раденковић, председник и известилац Одбора за привреду, регионални развој, трговину, туризам и енергетику, који је разматрао Предлог закона о изменама и допунама Закона о буџету Републике Србије за 2023. годину.

Седници је присуствовала и народни посланик Радмила Васић.

Седници су присуствовали представници Министарства финансија: Синиша Мали, министар финансија;Славица Савичић и Саша Стевановић, државни секретари; Милица Јовановић, Дарко Комненић и Драган Демировић, помоћници министра;Татјана Паулица Миловановић, помоћник директора Управе за јавни дуг; Милеса Марјановић, начелник у Сектору буџета; Ана Панчић, Ивана Ристић и Ана Јовић, саветници министра и Драган Бабић, виши саветник у Управи за јавни дуг; представници Фискалног савета: Павле Петровић, председник; Бојан Димитријевић, члан и Данко Брчеревић, главни економиста; представници Народне банке Србије : Ана Ивковић и Никола Драгашевић, вицегувернери; Дејан Девић, генерални директор Дирекције за законодавно-правне послове; Дарко Стаменковић, генерални директор Сектора за контролу пословања банака и Милан Трајковић, заменик генералног директора Сектора за економска истраживање и статистику.

На предлог председника, Одбор је, већином гласова (10 гласова за), усвојио да се са дневног реда седнице Одбора повуче тачка 1. која гласи: Разматрање Предлога закона о изменама и допунама Закона о накнадама за коришћење јавних добара, који је поднела Влада (број 011-1555/23 од 18. августа 2023. године), у начелу.

На предлог председника , Одбор је, већином гласова (10 гласова за, четири гласа против, један народни посланик није гласао ), усвојио да се дневни ред седнице допуни са две тачке дневног реда и то тако што би Одбор ове две тачке разматрао као прву и другу тачку дневног реда:

Тачка 1. - Разматрање Предлога закона о изменама и допунама Закона о буџету Републике Србије за 2023. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2023. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2023. годину, Предлогом одлуке о давању сагласности на Одлуку о изменама и допунама Финансијског плана Фонда за социјално осигурање војних осигураника за 2023. годину и Предлогом одлуке о давању сагласности на Одлуку о изменама и допунама Финансијског плана Националне службе за запошљавање за 2023. годину, који је поднела Влада (број 400-1654/23 од 2. септембра 2023. године), у начелу;

 Тачка 2. - Разматрање Предлога закона о изменама и допунама Закона о акцизама, који је поднела Влада (број 011-1655/23 од 2. септембра 2023. године), у начелу.

 На предлог председника , Одбор је већином гласова (10 гласова за ) утврдио следећи дневни ред у целини:

Д н е в н и р е д:

1. Разматрање Предлога закона о изменама и допунама Закона о буџету Републике Србије за 2023. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2023. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2023. годину, Предлогом одлуке о давању сагласности на Одлуку о изменама и допунама Финансијског плана Фонда за социјално осигурање војних осигураника за 2023. годину и Предлогом одлуке о давању сагласности на Одлуку о изменама и допунама Финансијског плана Националне службе за запошљавање за 2023. годину, који је поднела Влада (број 400-1654/23 од 2. септембра 2023. године), у начелу;
2. Разматрање Предлога закона о изменама и допунама Закона о акцизама, који је поднела Влада (број 011-1655/23 од 2. септембра 2023. године), у начелу;
3. Разматрање Предлога закона о потврђивању Споразума о зајму између КfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Зајам за политике (ПБЛ) – „Реформа сектора енергетике и животне средине у Републици Србији“, који је поднела Влада (број 011-1354/23 од 14. јула 2023. године).

Одбор је већином гласова (12 гласова за, 2 гласа против) одлучио да, у складу са чланом 76. Пословника, обави заједнички, начелни и јединствени претрес о тачкама 1. до 3. дневног реда, с тим што ће се о свакој тачки дневног реда Одбор изјашњавати појединачно, као и да у оквиру начелног и јединственог претреса размотри и 2 амандмана која су поднета на Предлога закона о потврђивању Споразума о зајму између КfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Зајам за политике (ПБЛ) – „Реформа сектора енергетике и животне средине у Републици Србији“ и поднесе извештај Народној скупштини.

Пре преласка на рад по утврђеним тачкама дневног реда, председник Одбора је обавестио чланове Одбора да су у складу са чланом 173. став 2. Пословника Народне скупштине Одбору достављени извештаји одбора који су разматрали Предлог закона изменама и допунама Закона о буџету за 2023. годину:

- Извештај Одбора за привреду, регионални развој, трговину, туризам и енергетику, који је одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона буџету Републике Србије за 2023. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 62 - Министарство туризма и омладине, у начелу;

- Извештај Одбора за пољопривреду, шумарство и водопривреду, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2023. годину, Раздео 24 - Министарство пољопривреде, шумарства и водопривреде.

Заједнички начелни и јединствени претрес 1. до 3. тачке дневног реда

Предлог закона о изменама и допунама Закона о буџету Републике Србије за 2023. годину представио је Синиша Мали, министар финансија. О Предлогу закона говорили су и: Ана Ивковић, вицегувернер Народне банке Србије и Павле Петровић, председник Фискалног савета.

У уводном излагању, министар финансија је истакао да ће пројектовани вишак средстава на годишњем нивоу у износу од 60,6 млрд динара , кроз ребаланс буџета за 2023. годину, бити правилно распоређен. Већи део тих средства ће бити усмерен ка повећању плата и пензија односно ка подизању животног стандарда грађана Србије. Изменама и допунама Закона о буџету Републике Србије за 2023. годину је предвиђен и фискални дефицит буџета у износу од 2,8 % БДП-а који је мањи у односу на пројектовани дефицит који је износио 3,3 % БДП-а.

Ребалансом буџета биће омогућено повећање плата за месец септембар у износу од 5,5% за запослене у просвети , за медицинске сестре и техничаре у здравству и за неговатељице у установама социјалне заштите, као и повећање пензија у истом износу од 1.октобра 2023. године. Такође, ребалансом су планирана и средства за исплату једнократне помоћи мајкама , од по 10.000 динара са свако дете до 16 година.

Синиша Мали је указао да су ребалансом буџета додатно издвојене 23 млрд динара за капиталне пројекте, 35 млрд динара за додатне субвенције у пољопривреди као и 3,9 млрд динара за лечење ретких болести и лечење деце у иностранству.

Ана Ивковић, вицегувернер Народна банке Србије, је истакла да су кључни разлози бољих резултата због којих се ради ребаланс буџета за 2023.годину висока профитабилност привреде, добра кретања на тржишту рада и значајно поправљање ситуације у енергетском сектору у односу на период израде буџета за 2023.годину.

Вицегувернер је указала да се процене кључних економских параметара и кретања Народне банке и Министарства финансија не разликују или су разлике веома мале и навела да је оцена Народне банке Србије да су макроекономска кретања и пројекције, које су у основи нацрта ребаланса буџета, реалистичне и на линији пројекција Народне банке Србије. Очекивања су да ће се међугодишња инфлација до краја године спустити на ниво од 8,0 % и да се у границама циља од 3 плус минус 1,5 % уђе у друго тромесечје следеће године. Са таквом динамиком, пројекција Народне банке Србије просечне инфлације за ову годину износи 12,7 %, и готово је једнака пројекцији Министарства финансија од 12,5 % са којом је рађен ребаланс буџета за 2023. годину.

Павле Петровић, председник Фискалног савета је истакао да текућу 2023. годину обележавају висока инфлација и низак привредни раст због чега је економски веома изазовна али да су,упркос неповољном макроекономском окружењу, фискални трендови у 2023. били су релативно добри и знатно повољнији од очекивања. Блага зима, глобални пад цене енергената и повећана производња ЕПС-а довели су до тога да се буџетски трошкови за финансирање урушеног домаћег енергетског сектора готово преполове у односу на план. Глобални пад цене енергената искоришћен је и за то да Влада у марту 2023. укине ранију одлуку о привременом умањењу акциза на нафтне деривате - што је утицало на повећање ових јавних прихода знатно изнад плана. Такође, у 2023. је наплаћен неочекивано велики порез на добит, будући да су поједини сегменти привреде имали у 2022. рекордан профит (НИС је нпр. у 2022. остварио добит која је преко шест пута већа од просека из претходне три године). С друге стране, забрињавајући је пад наплате ПДВ-а који може да наговести структурне проблеме у функционисању Пореске управе.

Председник Фискалног савета је указао да би , да нема ребаланса, промене на јавним приходима и расходима утицале на умањење фискалног дефицита с планираних 3,3% БДП-а на испод 1,5% БДП-а, тј. смањиле би задуживање земље за око 1,3 млрд евра у односу на првобитни буџетски план. Влада је уместо тога ребалансом увела нове и снажне расходне мере чиме су фискални дефицит и задуживање државе готово враћени на првобитно планирани ниво. Главне од тих мера су: 1) повећање субвенција за пољопривреду, 2) ванредно повећање пензија, 3) повећање зарада за запослене у образовању и делу здравства и 3) једнократна исплата 10.000 динара за свако дете до 16 година старости.

У дискусији по овим тачкама дневног реда учествовали су: Владимир Обрадовић, Верољуб Арсић, Ненад Митровић, Миодраг Гавриловић, Ђорђе Станковић, Александра Томић, Снежана Пауновић и Радмила Васић, чија су излагања тонски снимана.

У току рада по утврђеним тачкама дневног реда, председник Одбора изрекао је две опомене и меру одузимања речи народном посланику Миодрагу Гавриловићу, заменику Ненада Митровића, сходно примењујући одредбе члана 109. и 110. Пословника.

1. **тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (11 гласова за, 1 глас против) одлучио да подносе

И З В Е Ш Т А Ј

I

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о буџету Републике Србије за 2023. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2023. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2023. годину, Предлогом одлуке о давању сагласности на Одлуку о изменама и допунама Финансијског плана Фонда за социјално осигурање војних осигураника за 2023. годину и Предлогом одлуке о давању сагласности на Одлуку о изменама и допунама Финансијског плана Националне службе за запошљавање за 2023. годину, у начелу.

II

 Одбор за финансије, републички буџет и контролу трошења јавних средстава, на основу члана 174. Пословника Народне скупштине, размотрио је извештаје одбора Народне скупштине који су, у складу са чланом 173. став 1. Пословника Народне скупштине, достављени Одбору за финансије, републички буџет и контролу трошења јавних средстава, као надлежном одбору, и то:

 - Извештај Одбора за привреду, регионални развој, трговину, туризам и енергетику, који је већином гласова одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона буџету Републике Србије за 2023. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 62 - Министарство туризма и омладине, у начелу;

- Извештај Одбора за пољопривреду, шумарство и водопривреду, који је одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2023. годину, Раздео 24 - Министарство пољопривреде, шумарства и водопривреде.

 За известиоца Одбора на седници Народне скупштине одређен је Верољуб Арсић, председник Одбора.

**2.тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је већином гласова (11 гласова за, 1 глас против ) одлучио да подносе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о акцизама, у начелу.

За известиоца Одбора на седници Народне скупштине одређен је Верољуб Арсић, председник Одбора.

**3.тачка дневног реда – гласање**

 Одбор за финансије, републички буџет и контролу трошења јавних средстава је већином гласова (11 гласова за, 1 глас против) одлучио да предложи Народној скупштини да прихвати предлог закона , у начелу.

 Одбор за финансије, републички буџет и контролу трошења јавних средстава је већином гласова (1 глас за, 10 није гласало), одлучио да предложи Народној скупштини да одбије амандмане поднете на предлог закона.

По обављеном гласању ( у начелу и појединостима), на основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је одлучио да подносе

И З В Е Ш Т А Ј

I

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму између КfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Зајам за политике (ПБЛ) – „Реформа сектора енергетике и животне средине у Републици Србији“, који је поднела Влада.

II

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о потврђивању Споразума о зајму између КfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Зајам за политике (ПБЛ) – „Реформа сектора енергетике и животне средине у Републици Србији“, који је поднела Влада.

Одбор је одлучио да предложи Народној скупштини да **одбије** следеће амандмане:

- на члан 1. који су заједно поднели народни посланици Радомир Лазовић, Биљана Ђорђевић, Роберт Козма, Јелена Јеринић и Ђорђе Павићевић;

- на члан 3. који су заједно поднели народни посланици Радомир Лазовић, Биљана Ђорђевић, Роберт Козма, Јелена Јеринић и Ђорђе Павићевић.

За известиоца Одбора на седници Народне скупштине одређен је Верољуб Арсић, председник Одбора.

Седница је завршена у 16,05 часова.

Седница је тонски снимана.

 Секретар ПРЕДСЕДНИК

 Тијана Игњатовић Верољуб Арсић